Steen Gade (SF), 2013-04-11:
Det er jo ikke hver dag, Folketinget får en debat om nødvendigheden af grøn omstilling og ombygning af vores samfund til et bæredygtigt samfund, så det skal Enhedslisten have ros for at vi får i dag med beslutningsforslaget.
Jeg tror, at vor tids allerstørste udfordring er at få bygget samfundet om til et bæredygtigt samfund efter en model, der kan håndtere klimakrisen, en, der kan håndtere ressourcekrisen, en, der kan genskabe balancen mellem natur og, man kan sige menneskelig aktivitet på et bedre grundlag end det, vi har i dag – altså en slags økologisk model.
Det er, synes jeg, de næste 10 års største udfordring.
Så på den måde er det jo en god debat, vi har her.
Så vil jeg sige, at det regeringsgrundlag, som ligger, og de initiativer, der er taget det sidste 1 ½ år, jo i realiteten er meget omfattende i forhold til det her.
Noget af det første, der skete, var, at man fik lavet en energiaftale.
Det er en af de mest grønne omstillingsaftaler, der er lavet i verden.
Jeg tror, at vores klima- og energiminister siger, at det er verdens mest ambitiøse – jeg tør ikke sige, om der er et par stykker, der ligger foran – men vi er helt i top med det.
Det er grøn omstilling.
Hvorfor skete det?
Det skete, fordi de partier, der nu danner regering, satte sig sammen igennem flere år – også i kontakt med Enhedslisten – og lavede grundlaget for, at der kunne laves en reform så hurtigt efter regeringsskiftet.
Så der er vi i gang med det store paradigmeskift til vedvarende energi.
Det er jo en afgørende byggesten i at lave den grønne omstilling.
Så besluttede regeringen i regeringsgrundlaget, at man ville lave en natur- og landbrugskommission, som skulle sørge for at genskabe balancen mellem biodiversitet og natur, mellem miljøforhold og en forbedret mulighed for at have landbrugsproduktion i det her land.
Det var opgaven.
Kommissionen er nedsat, og vi regner med, at den snart kommer med sit forslag, så Folketinget fra sommeren af kan gå i gang med det næste store omstillingsprojekt, som jeg opfatter det, med at genskabe balancen.
Så offentliggjorde regeringen i regeringsgrundlaget, at man ville lave en ressourcestrategi, som tog fat på det grundproblem, som også er nævnt af andre fra talerstolen, og som også står i Enhedslistens forslag, nemlig at med den vækst, der er i verdensøkonomien, og dermed med det pres, der er, fordi hundredvis af millioner af mennesker er ved at få en levestandard som vores, bliver der jo et pres på alle ressourcer fra stål til energi og vand osv.
Den udfordring gør jo, at vi må omstille, sådan at affald ikke længere er affald, men er en ny ressource.
Der kommer det første udspil jo også fra miljøministeren i løbet af kortere tid, og så får vi den diskussion.
Hvad vil jeg sige med al den opremsning?
Jeg vil sige, at vi jo allerede er godt i gang med at lave den grønne omstilling.
Dertil kommer et vækstteam med 1 ½ mia. kr. på finansloven og en togfond.
Og for første gang i danmarkshistorien, tror jeg, står der i regeringens konkurrenceredegørelse, at en del af det at få bedre konkurrenceevne i det her land er at spare på ressourcerne og få lavet en cirkulær tænkning på det her punkt.
Jeg tror ikke, citatet er korrekt – jeg tror ikke, ordet cirkulær blev brugt.
Vi er i fuld gang og ofte i samarbejde med Enhedslisten, men faktisk også i samarbejde med hele Folketinget.
Jeg synes faktisk, det er meget interessant, at det kan være så ambitiøst, samtidig med at så mange bakker op.
Så har vi nogle udfordringer, og dem synes jeg bare vi skal arbejde videre med.
De er på hele økonomisiden.
Rio+20 besluttede, at der nu skulle der være noget, der hed grøn økonomi.
Jeg skal til Kina i næste uge, og der har de jo allerede i deres 5-årsplan begrebet cirkulær økonomi med.
Det mangler vi, men det kan vi måske lære der.
Det er jo en proces, hvor tre udvalg har sagt, at de vil have en stor høring om det, så vi kommer videre ad den vej.
Det vil så være en opfordring til Enhedslisten.
Jeg vil sige, at det måske også er ved at arbejde videre med de konkrete sager, at vi faktisk får fremdrift i sagen, i stedet for at vi laver en kommission.